CELEX: 32019R0370
Language: mt
Date: 2019-03-07 00:00:00
Title: Regolament ta' Implimentazzjoni tal-Kummissjoni (UE) 2019/370 tas-7 ta' Marzu 2019 li jemenda r-Regolament (KE) Nru 1635/2006 li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 737/90, minħabba l-irtirar tar-Renju Unit tal-Gran Brittanja u l-Irlanda ta' Fuq mill-Unjoni (Test b'rilevanza għaż-ŻEE.)

8.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 68/1
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/370
         tas-7 ta' Marzu 2019
         li jemenda r-Regolament (KE) Nru 1635/2006 li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 737/90, minħabba l-irtirar tar-Renju Unit tal-Gran Brittanja u l-Irlanda ta' Fuq mill-Unjoni
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 733/2008 tal-15 ta' Lulju 2008 dwar il-kondizzjonijiet li jirregolaw l-importazzjoni ta' prodotti agrikoli li joriġinaw minn pajjiżi terzi wara l-inċident fl-istazzjon tal-enerġija nukleari ta' Chernobyl (1), u b'mod partikolari l-Artikolu 4 tiegħu,
         Billi:
         
                     (1)
                  
                  
                     Fid-29 ta' Marzu 2017, ir-Renju Unit tal-Gran Brittanja u l-Irlanda ta' Fuq (“ir-Renju Unit”) ressaq in-notifika tal-intenzjoni tiegħu li jirtira mill-Unjoni skont l-Artikolu 50 tat-Trattat dwar l-Unjoni Ewropea. It-Trattati ma jibqgħux japplikaw għar-Renju Unit mid-data tad-dħul fis-seħħ ta' xi ftehim dwar il-ħruġ jew, fin-nuqqas ta' dan, sentejn wara li tkun saret in-notifika, jiġifieri mit-30 ta' Marzu 2019, sakemm il-Kunsill Ewropew, bi ftehim mar-Renju Unit, ma jiddeċidix b'mod unanimu li jestendi dan il-perjodu. Ir-Renju Unit imbagħad isir pajjiż terz.
                  
               
                     (2)
                  
                  
                     Ir-Regolament tal-Kummissjoni (KE) Nru 1635/2006 (2) jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 737/90 (3) dwar il-kondizzjonijiet li jirregolaw l-importazzjoni ta' prodotti agrikoli li joriġinaw minn pajjiżi terzi wara l-inċident tal-istazzjon tal-enerġija nukleari ta' Chernobyl.
                  
               
                     (3)
                  
                  
                     Peress li r-Regolament (KEE) Nru 737/90 ġie emendat diversi drabi, tħassar permezz tar-Regolament (KE) Nru 733/2008.
                  
               
                     (4)
                  
                  
                     Ir-Regolament (KE) Nru 733/2008 jistabbilixxi l-livelli massimi ta' radjuattività permessi f'ċerti prodotti agrikoli li joriġinaw minn pajjiżi terzi. Huwa jistabbilixxi wkoll li l-Istati Membri huma meħtieġa jwettqu l-kontrolli fuq it-tali prodotti agrikoli sabiex jiżguraw li dawn jikkonformaw mal-livelli ta' radjuattività stabbiliti f'dak ir-Regolament, qabel ma l-prodott jiġi rilaxxat għaċ-ċirkolazzjoni libera.
                  
               
                     (5)
                  
                  
                     Ir-Regolament (KE) Nru 1635/2006 jeħtieġ li l-Istati Membri jiżguraw li l-awtoritajiet kompetenti ta' pajjiżi terzi affettwati mill-inċident ta' Chernobyl joħorġu ċertifikati tal-esportazzjoni li jattestaw li l-prodotti li jkunu magħhom jikkonformaw mal-livelli massimi permessi stabbiliti fir-Regolament (KE) Nru 733/2008. Il-pajjiżi terzi speċifiċi kkonċernati huma elenkati fl-Anness II tar-Regolament (KE) Nru 1635/2006.
                  
               
                     (6)
                  
                  
                     Il-preċipitazzjoni ta' radjuċesju mill-inċident tal-impjant ta' Chernobyl fis-26 ta' April 1986 affettwat firxa kbira ta' pajjiżi terzi. Dik il-preċipitazzjoni affettwat ukoll xi żoni tar-Renju Unit. Billi ċ-ċesju-137 għandu nofs ħajja ta' madwar 30 sena, il-kontaminazzjoni tonqos bil-mod.
                  
               
                     (7)
                  
                  
                     Huwa possibbli li ċerti prodotti agrikoli li joriġinaw mir-Renju Unit li ġew affettwati mill-inċident ta' Chernobyl għadhom juru kontaminazzjoni radjuattiva biċ-ċeżju.
                  
               
                     (8)
                  
                  
                     Malli d-dritt tal-Unjoni ma jibqax japplika għar-Renju Unit u fih, il-prodotti agrikoli li joriġinaw mir-Renju Unit se jkollhom jiġu kkontrollati għall-kontaminazzjoni radjuattiva qabel ma jitħallew jidħlu fl-Unjoni.
                  
               
                     (9)
                  
                  
                     Għalhekk jenħtieġ li l-Anness II tar-Regolament (KE) Nru 1635/2006 jiġi emendat sabiex jinkludi r-Renju Unit.
                  
               
                     (10)
                  
                  
                     Minħabba l-urġenza li ġġib magħha ċ-ċirkostanza tal-ħruġ tar-Renju Unit mill-Unjoni Ewropea, jeħtieġ li jkun hemm lok għal applikazzjoni immedjata tal-miżuri previsti f'dan ir-Regolament. Għaldaqstant, jenħtieġ li dan ir-Regolament jidħol fis-seħħ dakinhar tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
                  
               
                     (11)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Fl-Anness II tar-Regolament (KE) Nru 1635/2006, tiżdied l-entrata li ġejja:
            
               “Ir-Renju Unit tal-Gran Brittanja u l-Irlanda ta' Fuq”.
            
         
         
            Artikolu 2
            Dħul fis-seħħ u perjodu ta' applikazzjoni
            Dan ir-Regolament għandu jidħol fis-seħħ dakinhar tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Dan ir-Regolament għandu jibda japplika l-għada tal-jum li fih id-dritt tal-Unjoni ma jibqax japplika għar-Renju Unit u fih skont l-Artikolu 50(3) tat-Trattat dwar l-Unjoni Ewropea.
            Madankollu, dan ir-Regolament ma għandux japplika f'xi waħda minn dawn l-eventwalitajiet:
            
                        (a)
                     
                     
                        jekk sa dik id-data jkun daħal fis-seħħ ftehim ta' ħruġ konkluż mar-Renju Unit b'konformità mal-Artikolu 50(2) tat-Trattat dwar l-Unjoni Ewropea;
                     
                  
                        (b)
                     
                     
                        jekk tkun ittieħdet deċiżjoni li l-perjodu ta' sentejn imsemmi fl-Artikolu 50(3) tat-Trattat dwar l-Unjoni Ewropea jiġi estiż.
                     
                  
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-7 ta' Marzu 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 201, 30.7.2008, p. 1.
         
            (2)  Ir-Regolament tal-Kummissjoni (KE) Nru 1635/2006 tas-6 ta' Novembru 2006 li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 737/90 dwar il-kondizzjonijiet li jirregolaw l-importazzjoni ta' prodotti agrikoli li joriġinaw minn pajjiżi terzi wara l-inċident tal-istazzjon tal-enerġija nukleari ta' Chernobyl (ĠU L 306, 7.11.2006, p. 3).
         
            (3)  Ir-Regolament tal-Kunsill (KEE) Nru 737/90 tat-22 ta' Marzu 1990 dwar il-kondizzjonijiet li jirregolaw l-importazzjoni ta' prodotti agrikoli li joriġinaw minn pajjiżi terzi wara l-inċident tal-istazzjon tal-enerġija nukleari ta' Chernobyl (ĠU L 82, 29.3.1990, p. 1).